[{"text_idx": "#000000", "text": "Rhagolwg: Trydedd rownd Cwpan Cymru JD"}, {"text_idx": "#000001", "text": "Dros y penwythnos bydd 32 o glybiau\u2019n cystadlu yn nhrydedd rownd Cwpan Cymru JD, a dyma olwg ar lond llaw o\u2019r gemau cyffrous sydd i ddod."}, {"text_idx": "#000003", "text": "Bydd Huw Griffiths yn benderfynol o weld ymateb gan ei chwaraewyr yn dilyn colled drom yn erbyn Y Drenewydd yn nhrydedd rownd Cwpan Nathaniel MG nos Fawrth (5-0)."}, {"text_idx": "#000004", "text": "Doedd Caernarfon heb ildio yn eu tair ge\u0302m flaenorol cyn cael eu dinistrio gan Y Drenewydd, ac mae\u2019r Cofis wedi codi i\u2019r 4ydd safle yn y Cymru Premier JD."}, {"text_idx": "#000006", "text": "Honno oedd y drydedd golled yn olynol i Brestatyn fydd yn sicr yn siomedig o fod yn hanner isa\u2019r Cymru North JD ar o\u0302l ennill dim ond dwy o\u2019u wyth ge\u0302m gynghrair hyd yma."}, {"text_idx": "#000007", "text": "Aeth y ddau glwb yma benben yn y drydedd rownd yn nhymor 2018/19 gyda\u2019r Cofis yn ennill 0-3 ar Erddi Bastion diolch i ddwy go\u0302l gan Cai Jones, a\u2019r llall gan Noah Edwards."}, {"text_idx": "#000008", "text": "Ond mae\u2019r timau wedi cwrdd unwaith ers hynny yng Nghwpan y Gynghrair, a Prestatyn oedd yn fuddugol y noson honno, yn ennill 1-4 ar yr Oval ym mis Medi 2019."}, {"text_idx": "#000009", "text": "Mae Caernarfon wedi cyrraedd trydedd rownd Cwpan Cymru ar o\u0302l ennill oddi cartref yn erbyn Dinbych yn yr ail rownd (0-4), tra roedd Prestatyn yn llawer rhy gryf i Rhostyllen (6-0)."}, {"text_idx": "#000011", "text": "Doedd dim gemau canol wythnos i\u2019r ddau glwb yma gan eu bod wedi colli yn rownd flaenorol Cwpan y Gynghrair, felly bydd coesau ffres gan Gonwy a\u2019r Seintiau Newydd nos Wener."}, {"text_idx": "#000012", "text": "Mae Conwy\u2019n 8fed yn y Cymru North JD, ond dyw ti\u0302m Matthew Jones ond wedi ennill un o\u2019u chwe ge\u0302m ddiwethaf, sef eu buddugoliaeth yn erbyn Cefn Albion yn ail rownd Cwpan Cymru (3-2)."}, {"text_idx": "#000014", "text": "Dyma\u2019r trydydd tro mewn degawd i\u2019r timau gyfarfod yn nhrydedd rownd Cwpan Cymru, ac roedd angen amser ychwanegol yn y ddwy ge\u0302m flaenorol yn 2012 ac yn 2013 cyn i\u2019r Seintiau gael y gorau o\u2019r ti\u0302m o\u2019r adran is."}, {"text_idx": "#000017", "text": "Mae Trefelin wedi gorfod ennill dwy ge\u0302m gwpan i gyrraedd y rownd hon (8-1 vs Fairwater, 0-3 vs Llansawel), tra bod Cei Connah wedi gorfod curo clwb Y Rhyl 1879 yn y rownd ddiwethaf (5-0)."}, {"text_idx": "#000018", "text": "Dyma\u2019r eildro o fewn wythnos i Drefelin herio clwb o\u2019r uwch gynghrair ar o\u0302l colli 3-0 yn erbyn Y Barri yng Nghwpan y Gynghrair nos Fawrth."}, {"text_idx": "#000022", "text": "Hon fydd y ge\u0302m gyntaf erioed rhwng Trefelin a Chei Connah, a dyma\u2019r tro cyntaf i Drefelin chwarae\u2019n fyw ar deledu."}, {"text_idx": "#000025", "text": "Mae Airbus UK wedi ennill eu saith ge\u0302m ddiwethaf yn erbyn Hwlffordd gan ildio dim ond un go\u0302l, ac yn ystod y rhediad hwnnw roedd \u2018na fuddugoliaethau yn nhrydedd rownd Cwpan Cymru yn 2014 ac yn 2015."}, {"text_idx": "#000027", "text": "Er hynny, mae Hwlffordd i weld wedi troi\u2019r gornel yn ddiweddar ac wedi ennill tair o\u2019u pedair ge\u0302m ddiwethaf, yn cynnwys buddugoliaeth yn erbyn Y Fflint brynhawn Sadwrn (2-0), cyn curo Gwndy yng Nghwpan y Gynghrair nos Fawrth (5-0)."}, {"text_idx": "#000028", "text": "Mae Airbus UK wedi cyrraedd y drydedd rownd ar o\u0302l llorio Llandudno yn y rownd ddiwethaf (1-2), tra bod Hwlffordd wedi rhoi cweir i Aberhonddu (6-0)."}, {"text_idx": "#000030", "text": "Mae Penrhiwceiber yn un o bedwar o glybiau\u2019r drydedd haen sydd wedi llwyddo i gyrraedd trydedd rownd Cwpan Cymru JD."}, {"text_idx": "#000035", "text": "Am yr ail rownd yn olynol roedd angen ciciau o\u2019r smotyn ar Y Bala nos Fawrth i gamu ymlaen i rownd nesaf Cwpan y Gynghrair."}, {"text_idx": "#000039", "text": "Ar o\u0302l trechu Penrhyncoch yn y gwpan nos Fercher, mae rhediad anhygoel Ponty wedi ei ymestyn i 26 ge\u0302m heb golli, yn cynnwys eu buddugoliaeth swmpus yn erbyn Penydarren yn ail rownd Cwpan Cymru (6-0)."}, {"text_idx": "#000041", "text": "Buddugoliaeth anghredadwy Y Bala o 17-1 dros Brymbo yw\u2019r ail sgo\u0302r uchaf yn holl hanes Cwpan Cymru ers 1877, a\u2019r fwyaf yn y gystadleuaeth ers i Mold Alyn Stars ennill 0-21 yn erbyn Yr Amwythig yn rownd gyntaf 1894/95."}]